Det vakte både opsigt og forargelse, da skatteminister Karsten Lauritzen (V) gav Skat lov til at sende 6 millioner kroner af skatteborgernes penge til en ukendt modtager i udlandet, mod til gengæld at få en stak afslørende papirer om danske skattesnydere, lækket fra et advokatfirma i Panama.

Men uanset hvad man synes om metoden er én ting sikker, ifølge Skat: Det bliver en god forretning for skatteyderne. Når Skat er færdig med at behandle sagerne mod de formentlig flere hundrede danske skatteydere, som har gemt penge i udlandet, har de afleveret så mange penge i kassen, at det giver overskud, lover indsatsdirektør Jim Sørensen.

»Der er uden tvivl et provenu til skatteyderne i det her«, siger Jim Sørensen.